text: Højtuddannede til Vestjylland
  12 juni 2013 kl. 08.27
  Højtuddannede nydanskere gør nu et fremstød for at tilbyde deres talenter til vestjyske virksomheder.
  Non-profit organisationen Novum har åbnet et nyt kontor i Esbjerg. Organisationen arbejder på at skabe kontakt mellem nydanskere med en akademisk uddannelse og virksomheder.
  - Højtuddannede ledige nydanskere har indtil nu været en uudnyttet ressource i Vestjylland. Det skal der laves om på. For højtuddannede nydanskere er guld værd for danske virksomheder. Deres førstehåndskendskab til hjemlandet giver virksomhederne en genvej til at komme ind på nye eksportmarkeder, siger Vanessa de Oliveira Stephensen, direktør i Novum.
  Hun oplyser, at foreningen har udviklet et afklaringsforløb, hvor højtuddannede nydanskere fra lande som Rusland, Kina, Peru og Indien får styrket deres forståelse for det danske system, så de kan bidrage optimalt med deres kompetencer og kvalifikationer.
  Novum rådgiver også eksportvirksomheder og matcher kandidaterne med virksomhederne.
  Organisationens hjemmeside.
  